Aansoek om SEB-inentingsbeleid te keer(Argieffoto: GCIS) AfriForum se aansoek teen die minister van finansies word Dinsdag in die Pretoriase hooggeregshof aangehoor. AfriForum vra ’n hofbevel aan om minister Tito Mboweni te verplig om sy diskresie te gebruik ingevolge artikel 3 van die Wet op die Raamwerk vir Voorkeurverkrygingsbeleid deur alle staatsorgane wat goedere en dienste aankoop wat met die inentingsprogram verband hou, van alle vereistes vir swart ekonomiese bemagtiging (SEB) vry te stel. “Dit is in openbare belang dat die aankoop van entstof van SEB-vereistes vrygestel word,” sê Ernst van Zyl, veldtogbeampte vir strategie en inhoud by AfriForum. “SEB vertraag die proses beduidend, verhoog dienskoste en verhoed maatskappye, wat nie aan SEB-vereistes voldoen nie, om aan die tenderproses deel te neem. Boonop is daar prima facie-bewyse van verreikende korrupsie wanneer tender- en aankoopprosesse ter sprake is.” Van Zyl sê dit is veelseggend dat die ANC – selfs wanneer lewens bedreig word – steeds aan “sy beleide van sistemiese rassisme soos SEB getrou is”. “Hierdie is geen onskadelike politiek nie; dit is ’n gevaarlike speletjie met dodelike, werklike gevolge. Die minister van finansies is verplig om hierdie tipe rasse-inmenging te voorkom en tussenbeide moet tree om ’n einde hieraan te maak.”